پاکستان د اېف ای ټي اېف د خړ نوملړ څخه په ويستلو کې د امریکا نه مرسته غوښتې
پاکستان د امریکې نه غوښتي چې د ترهګرو د مالي سرچینو او غېر قانونه پېسو د لېږلو د مخنیوي نړیوالې ادارې (اېف اې ټي اېف) د خړ نوملړ څخه ویستلو په لړ کې دې امریکا د پاکستان دپاره رول ترسره کړي.
کراچۍ — ډان ورځپاڼې د پاکستان د بهرنیو چارو وزير شاه محمود قرېشي له قوله ويلي هغه د امریکايي چارواکو سره په دغه اړوند خبرې کړي چې د اېف ای ټی اېف د خړ نوملړڅخه په ویستو کې دې خپل رول ترسره کړي. اېف ای ټي اېف د تېر کال اکتوبر په مياشت کې په پېرس کې غونډه کړې او په خپل رپوټ کې يې ويلي ؤ، " اېف ای ټي اېف د پاکستان څخه په کلکه غوښتنه کوي چې د ۲۰۲۰م کال فرورۍ د میاشت پورې خپل پلان په ګړندۍ توګه مکمل کړي." ادارې ويلي ؤ، "که نه ، د راتلونکي غونډې پورې په دغه پلان باندې د پام وړ او دوامداره پرمختګ ونه شي ، اېف ای ټي اېف به اقدام وکړي." د دې ترڅنګ اېف ای ټي اېف په اسلام اباد غږ کړی ؤ چې د ترهګرو د مالي سرچینو تړلو او د غېر قانونه پیسو د لېږدولو د مخنیوي لپاره دې نور ګامونه هم پورته کړي. قرېشي ویلي پاکستان هيله لري چې امریکا به راتلونکې میاشت په فرورۍ کې په بيجنګ کې د اېف ای ټي اېف په غونډه کې د پاکستان ملاتړ وکړي. د قرېشي په وېنا د پاکستان دپاره د بيجنګ غونډه مهمه ده ځکه چې د اپرېل په مياشت کې په پېرس کې په ټاکل شوې غونډه کې به د پاکستان د راتلونکې فېصله کیږي چې د اېف ای ټي اېف په نوملړ کې پاتې شي يا به ترې لرې کړی شي. د رپوټ ترمخه که پاکستان د اپرېل په مياشت کې د اېف ای ټي اېف د خړ نوملړ څخه لرې نه کړی شو بيا به تور نوملړ ته واچول شي. د سويلي اسيا دپاره د امریکا ځانګړې استازې اېل ويلز تېر کال د نومبر په مياشت کې ويلي ؤ د اېف ای ټي اېف د خړنوملړ څخه وتلو په لړ کې امریکا د پاکستان تکنيکي مرسته کولی شي او د اېف ای ټي اېف غوښتنې پوره کول د پاکستان په ادارو انحصار لري. پاکستان ويلي هڅه کوي چې د اېف ای ټي اېف اهداف په وخت ترلاسه کړي.